| Tesouro de Ryther |
| --- |
|  |
| · **Data do depósito**: Ca. 1480.
· **Período**: Idade Media.
· **Lugar de aparición**: Ryther, Yorkshire Norte.
· **Descubridor**: Stephen Pickles.
· **Data do achado**: 4 de abril de 1992
· **Composición**: 817 moedas medievais.
· **Materiais**: prata, cerámica. |

O **tesouro de Ryther** é un tesouro de moedas medievais de prata achado en 1992 en Ryther cum Ossendyke, Yorkshire Norte, Inglaterra.

Descuberta
----------

O tesouro foi descuberto na mañá do 4 de abril de 1992 por Stephen Pickles, un afeccionado ás procuras con detector de metais, nunha leira próxima á localidade de Ryther onde xa apareceran varios achados de época romana e posmedieval.

Inicialmente, Pickles descubriu dúas moedas de prata a unha profundidade de entre 46 cm e 51 cm, feito que lle comunicou inmediatamente ao propietario do terreo. Nunhas declaracións posteriores publicadas en *The Researcher*, Pickels indicou que despois ambos escavaron xuntos a zona e comezaron a aparecer máis moedas, e un pouco máis abaixo os bordos do recipiente, que estaba deitado dun lado e coa parte superior feita anacos.

En total acháronse 812 moedas de prata, ademais do recipiente de cerámica que as albergaba, e o conxunto foi levado axiña ao Museo de Yorkshire, en York, para o seu estudo. Nun exame posterior no lugar do depósito acháronse outras cinco moedas máis.

Ao comprobarse que o achado cumpría os requisitos determinados pola Lei do Tesouro de 1996, foi declarado formalmente como "tesouro oculto" polo Tribunal de Primeira Instancia de Harrogate o 9 de outubro de 1992.

Contido
-------

### Moedas

O conxunto consta de 817 moedas atopadas xunto coa xerra de cerámica. Na súa maioría eran moedas inglesas e entre elas había 238 *groats*, 30 medios *groats*, 532 peniques e 2 peniques falsos. Tamén había catro *groats* e dous peniques irlandeses, así como dous peniques escoceses e sete dobre *patards* dos Países Baixos, que terían circulado en Inglaterra como *groats*, como testemuña a súa frecuente aparición en achados monetarios desta época en Inglaterra.

Todas as moedas inglesas datan do período abranguido entre os reinados de Eduardo I (1272-1307) e Henrique VII (1489-1509), polo que o máis probable é que fose depositado cara a finais do século XV. As súas cecas de procedencia son Bristol, Canterbury, Coventry, Durham, Londres, Norwich e York.

### Xerra

A xerra é un pequeno exemplo da industria da cerámica Humber, característica de Yorkshire Norte, e data do século XV. A tipoloxía desta cerámica adoita ser crúa, sen terminar e en ningún caso vidrada. Ás veces chámaselles "xerras para beber", polo seu tamaño, aínda que a análise de residuos e algunhas ilustracións demostraron que tamén se usaban con frecuencia como penicos masculinos. Trátase dun recipiente moi común durante o século XV, aínda que hai poucas probas da súa fabricación xa a principios do século XVI.

Conservación
------------

O tesouro foi adquirido polo Museo de Yorkshire. En xullo de 2021 amosouse nunha exposición sobre o reinado de Ricardo III (1483-1485) da que tamén formou parte un retrato do monarca procedente da Galería Nacional de Retratos.

Notas
-----

1. 1 2 3 4 5  Craig Barclay (1995). Páxina 135.
2. ↑  Pickles, S. (1992). "A silver harvest in the leek field". En *The Searcher*. Vol. 84. Agosto. Páxina 17.
3. ↑  Spufford, P. (1964). "Burgundian double patards in late medieval England". En *British Numismatic Journal*. 33. British Numismatic Society. Páxinas 110-117.
4. 1 2  "Ryther Hoard". *York Museums Trust*.
5. ↑  Craig Barclay (1995). Páxinas 135-136.
6. ↑  Craig Barclay (1995). Páxinas 140-150.
7. ↑  Jennings, S. (1992). *Medieval Pottery in the Yorkshire Museum. The Yorkshire Museum,* York. Páxinas. 27-29, 51-53. ISBN 978-0905807041
8. ↑  Craig Barclay (1995). Páxina 138.
9. ↑  "World famous portrait of Richard III to be put on show in York". En *YorkMix.com*. 7 de maio de 2021.

Véxase tamén
------------

### Bibliografía

* Bland, R. (2018). *Coin Hoards and Hoarding in Roman Britain AD 43-c.498*. British Numismatic Society / Spink. ISBN 9781907427794
* Craig Barclay (1995). "The Ryther Treasure Trove". En *British Numismatic Journal.* 65. 9. British Numismatic Society. Páxinas 135-150.

### Outros artigos

* Tesouro

### Ligazóns externas

* Vídeo: "Yorkshire Hoards: The Ryther Hoard" (*York Museums Trust*)
* Vídeo: "Curator Talk: Uncovering the Ryther Hoard" (*York Museums Trust*)